M. Hort, podpredseda NR SR: (2009-03-10):
A teraz by som si dovolil vystúpiť v prvom čítaní tak, ako o tom hovorí rokovací poriadok, čiže chcem len konštatovať, že pri tom hlasovaní väčšiny v Národnej rade bol porušený rokovací poriadok. Teraz by som chcel prejsť k prvému čítaniu, kde by sme sa mali porozprávať niečo aj o filozofii. Prečo takýto zákon prichádza do parlamentu? Keď si spomenieme dozadu o tom, ako sa vo vzťahu k druhému pilieru, k sporiteľom v druhom pilieri a k financiám, ktoré sú v druhom pilieri, začala chovať strana SMER prostredníctvom pani ministerky, ale hlavne prostredníctvom pána premiéra, je jasné, že tento zákon zapadá do mozaiky, ktorá hovorí o tom, že cieľ je zbúrať druhý pilier a ukradnúť peniaze ľuďom, ktorí sporia v druhom pilieri. Zažili sme nepredstaviteľnú vec pri tvorbe rozpočtu, že 10 mld. korún, ktoré nie sú zatiaľ ničím kryté a počíta sa s tým, že určité množstvo ľudí vystúpi z druhého piliera, sú už zaplánované vo výdavkovej aj v príjmovej časti, výdavkovej a v príjmovej časti rozpočtu na rok 2009. Zatiaľ tam akosi neprichádzajú napriek tomu, že sa otvára a zatvára druhý pilier, napriek tomu, že prichádzate opäť s takýmto návrhom, ktorý iba pokračuje v tom vašom cieli – získať tieto peniaze pre seba a pre vykrytie tých dier, ktoré by ste vedeli vykryť iným spôsobom, len by ste museli byť národohospodári. Ja chcem ešte upozorniť na dve veci, ktoré tu a teraz treba povedať vo vzťahu k tejto vašej iniciatíve. Cez médiá sme sa dozvedeli, že sú ľudia, ktorí sú zamestnaní v Sociálnej poisťovni, atakovaní svojimi šéfmi, pretože má Sociálna poisťovňa urobený presný rozsah a sumu, zoznam tých ľudí, ktorí sú v druhom pilieri, čiže sú títo ľudia atakovaní, aby vystúpili z druhého piliera, v opačnom prípade budú, obrazne povedané, odídení zo svojich postov v Sociálnej poisťovni. Ak to nie je pravda, ja sa pýtam: Prečo v súlade s vami schváleným mediálnym zákonom ste už dávno nepožiadali o určité kroky v súlade s mediálnym zákonom, aby, ak je to lož, sa táto vec vyjasnila? Zatiaľ ste neurobili ani jeden krok a máme informácie aj my, že sa tieto veci dejú. A nedeje sa iba toto. Dovoľte, aby som vás informoval o jednej inej skúsenosti: 4. 3. 2009 Obvodný úrad vo Veľkom Krtíši, tak ako je to povinnosťou pred voľbami, zvolal starostov veľkokrtíšskeho regiónu, aby ich vyškolil vo vzťahu k povinnostiam starostov a ich pracovníkov k prezidentským voľbám v roku 2009. Div sa svete, na tejto pracovnej porade k voľbám – k ničomu inému, iba k voľbám a k metodickým pokynom k voľbám – vystúpila zástupkyňa Sociálnej poisťovne z okresu Veľký Krtíš. Mala polhodinovú prednášku o tom, akým spôsobom je škodlivé, ak ľudia zostávajú v druhom pilieri. Čiže zneužila, hrubo zneužila prípravu prezidentských volieb na vyháňanie ľudí z druhého piliera. A ešte aj každý starosta obdržal tlačivo, ktoré má rozširovať medzi svojimi občanmi, vyhlásenie sporiteľa nebyť zúčastnený na starobnom dôchodkovom sporení. Je tam odporučenie, ako sa to vypĺňa, je tam jeho čestné vyhlásenie, poučenie atď. Toto tlačivo obdržali na, prosím pekne, na školení o prezidentských voľbách starostovia okresu Veľký Krtíš. Nech sa vám to páči. Pani kolegyňa, zistite si to, ja som vám povedal aj okres, aj termín, kedy to bolo. A malo by to byť vo vašom záujme, aj v záujme pani ministerky, aby ste sa dopátrali pravdy, aby sa také hrubé porušovanie zákonov a úzov v našej krajine nedialo, lebo predpokladám, že vám predovšetkým ide ako vládnej koalícii o to, aby sme boli právny štát. Ale mňa oslovilo v dnešnom vašom vystúpení, pani poslankyňa Vaľová, pri predchádzajúcej diskusii, keď sa o týchto zákonoch alebo o tomto konkrétnom zákone diskutovalo, v skrátenom konaní ste niekoľkokrát povedali, že tento návrh prichádza preto, lebo sa „prežierajú“ peniaze. To slovo „prežierajú“ ste, myslím, povedali dvakrát. Ja by som vás chcel upozorniť, nebudem hovoriť o prežieraní, budem hovoriť o plytvaní. Viete, pani poslankyňa, pokiaľ by ste našli odvahu a na štvrtýkrát by ste boli schopní zahlasovať za náš návrh diskutovať tu, v tomto parlamente, o tom, čo je kríza, ako sa môže kríza zmierniť, ako sa môže aj opatrenie alebo opatrenia tu, z tejto Národnej rady, premietnuť pozitívne do hospodárstva, keby ste jedenkrát zahlasovali za to, aby sa tu začalo o tom diskutovať, tak z toho návrhu, ak dovolíte, by som vám prečítal zopár našich opatrení, ktoré nehovoria o znížení a skrátení prežierania, vašim slovníkom, ale o znížení plytvania. Tak napríklad, a myslím, že ten materiál máte, je to bod C, v tomto bode C sme žiadali vládu opatreniami: „C.4: Okamžite zrušiť nezmyselný a pre Slovensko škodlivý projekt predlžovania širokorozchodnej trate cez Slovensko do Rakúska a peniaze vyčlenené na prípravu tohto projektu použiť na urýchlenú prípravu a spustenie prepojenia východného Slovenska s Poľskom a Maďarskom rýchlostnou komunikáciou R 4.“ Tí, ktorí tam bývajú, vedia, že sa jedná o Vyšný Komárnik, Svidník, Prešov, Košice, Milhosť, Miškolc. Je to jedno z opatrení, ktoré hovorí o tom, že by sa prestalo plytvať a by sa tie peniaze účelovo využili ďalej. „C.5: Odložiť, resp. zrušiť investičné akcie a nákupy, ktoré nie sú nevyhnutné, nepomáhajú zlepšovať konkurencieschopnosť krajiny, a zvažovať tvorbu pracovných miest, a neprispievajú k zmenšovaniu regionálnych rozdielov, napríklad rekonštrukcia Bratislavského hradu, nákup nových vojenských lietadiel, luxusné a športové autá pre ministerstvá a políciu.“ Vy ste si do médií dali informáciu, že 10 mld. korún chcete ušetriť, do dnešného dňa nikto nevie, z ktorého rezortu koľko a akým spôsobom. My vám tu dávame konkrétne návrhy, ešte prečítam ďalší, „zrušiť tender na diaľničné mýto, ktorý bude stáť o 250 mil. eur, čo 6,5 mld. Sk, viac, ako boli iné reálne ponuky“. Pri tomto ste vylúčili firmy, ktoré už niečo dokázali, a dali ste to firme, ktorá nikde ešte nikdy nič také nerobila a navyše ani neviem, kde presne vlastne je jej sídlo. Pani kolegyňa, toto sú návrhy, ktoré hovoria o tom, akým spôsobom znížiť plytvanie a akým spôsobom pomôcť ekonomike. Nebudem hovoriť o PPP projektoch, nebudem hovoriť o tom, že ste do dnešného dňa nevyčerpali ani jeden cent z európskych fondov. A máme tam ešte jeden pekný návrh, to by vás mohlo zaujímať, „obmedziť neopodstatnené benefity odborárskych funkcionárov uhrádzaných zo zdrojov zamestnávateľov“. Čiže chcel by som na záver povedať, že o tomto návrhu, samozrejme, sme ochotní diskutovať, v druhom čítaní je na to priestor, čo si myslíme, že by sa mohlo zmeniť. Ale ak hovoríte o plytvaní, tak potom skúste si prečítať tie naše návrhy a skúste k niektorému z nich povedať, že je neopodstatnený. Ak nám to dokážete vysvetliť v diskusii, ktorú by ste mohli normálne v demokratickom parlamente prijať, tak budeme vám za to veľmi povďační. Ďakujem pekne.